Pravidlá financovania školských máp pre orientačné športy (OŠ)
V záujme uľahčenia prípravy školských máp do tlače, objektívneho rozdelenia finančných prostriedkov ako aj lepšieho využitia školských máp v prospech rozvoja orientačných športov ustanovuje Predsedníctvo SZOŠ (PSZOŠ) na návrh Mapovej komisie SZOŠ (MK SZOŠ) na základe doterajších skúseností Pravidlá financovania školských máp pre OŠ. Na ich základe budú podporené školské mapy formou finančného príspevku vydavateľovi školskej mapy.
Definícia školskej mapy: Školská mapa je mapa pre OŠ, ktorá je vyhotovená v súlade s ISOM 2000
 alebo ISSOM
 a je určená na použitie na preteky v OŠ určené pre pretekárov do 18 rokov, ktorí neplatia na pretekoch štartovné. 

1. PSZOŠ schvaľuje každoročne na návrh MK SZOŠ sumu, ktorou bude podporené vydanie školských máp.
2. Klub je povinný do 1.4. daného roka oznámiť MK SZOŠ (telefonicky 0902 488202, e-mailom na radoslav.jonas@swedishtrade.se alebo geofmabe@savba.sk) zámer vydania školskej mapy v príslušnom roku. Takéto oznámenie musí obsahovať minimálne tieto údaje:
· názov mapy
· mierka
· preteky, na ktoré bude použitá a deň (ak nie je známe, mesiac) ich konania  
· typ tlače (offsetová tlač v tlačiarni alebo tlač na počítačovej tlačiarni/farebnej kopírke).
3. Klubom, ktoré takto nahlásili mapy, bude po termíne podľa bodu 2 vyplatená čiastka

a) 1/6-ina  schválenej sumy, maximálne  však 4 000 Sk v prípade offsetovej tlače

b) 1/12-ina schválenej sumy, maximálne však 2 000 Sk v prípade tlače na počítačovej tlačiarni/farebnej kopírke

4. Mapám, ktoré budú nahlásené po termíne uvedenom v bode 2, bude vyplatený príspevok po zorganizovaní pretekov v rovnakej výške podľa bodu 3  a) a b) za predpokladu, že bude na tento účel dostatok finančných prostriedkov zo schválenej sumy. Ak bude zostatok finančných prostriedkov menší, vyplatí sa na konci daného roka čiastka zodpovedajúca podielu zvyšnej sumy a počtu nahlásených máp po termíne uvedenom v bode 2, na ktorých boli zorganizované preteky v OŠ určené pre pretekárov do 18 rokov, ktorí neplatili na pretekoch štartovné.
5. Ak ku koncu roka zostanú nevyužité finančné prostriedky, budú tieto (vo výške do 2000 Sk na mapu v prípade offsetovej tlače a 1000 Sk na mapu v prípade počítačovej tlače) rozdelené klubom, v závislosti od miery splnenia podmienok uvedených v bode 8, ktoré školské mapy v danom roku vydali a usporiadali na nich preteky v OŠ určené pre pretekárov do 18 rokov, ktorí neplatili na pretekoch štartovné.
6. Kluby, ktoré v danom roku alebo v predchádzajúcich rokoch školské mapy s príspevkom SZOŠ vydali a neusporiadali na nich bezplatné preteky v OŠ určené pre pretekárov do 18 rokov, nemajú nárok na nenávratný finančný príspevok na vydanie školskej mapy.
7. Ak klub plánuje vydať v danom roku viac ako 1 školskú mapu, podporená bude len 1 mapa. Zvyšné mapy budú podporené len v prípade nevyčerpania celkovej čiastky určenej na podporu vydávania školských máp.
8. Školské mapy musia spĺňať tieto podmienky:

· Na mape je vytlačený minimálne 3 mm vysoký nápis:

„Mapa slúži na školské športové súťaže v ... (doplniť príslušný orientačný šport) a jej vydanie podporil Slovenský zväz orientačných športov“

· Vydavateľ mapy poskytol MK SZOŠ v zmysle Mapového poriadku potrebný počet výtlačkov podporenej školskej mapy do archívu máp a zborníka máp a mapový súbor vo formáte ocd. 

· Na mape musia byť uvedené údaje určené v mapovom poriadku SZOŠ, konkrétne: 

a)  názov

b)  mierka

c)  ekvidištanta (výškový rozostup vrstevníc)

d)  registračné číslo

e)  autor (i) 

f)  doba terénnych prác (mapovania)

g)  vydavateľ, jeho sídlo a doložka o ochrane autorských práv
h)  podklady a ich doložka o ochrane autorských práv

i)  popis použitých značiek pre zvláštne objekty

9. Na základe miery nesplnenia uvedených podmienok môže MK SZOŠ príspevok odložiť až do splnenia, krátiť, zrušiť,  resp. požadovať jej vrátenie, prípadne zohľadniť pri prideľovaní príspevku na podporované (školské alebo rebríčkové) mapy v danom alebo nasledujúcich rokoch.
10. V prípade vyššieho počtu máp v danom roku  ako 6 uhradí MK SZOŠ chýbajúce finančné prostriedky zo svojho rozpočtu. V prípade nevyčerpania peňazí zostanú tieto na podúčte MK SZOŠ na nasledujúci rok s cieľom ich použitia na podporu mapovej tvorby podľa uváženia MK SZOŠ.

V Bratislave, 14.1.2005



Radoslav Jonáš, MK SZOŠ

� International Standard for Orienteering Maps, IOF 2000


� International Standard for Sprint Orienteering Maps, IOF 





